Κίνητρα, συναισθήματα και επιδόσεις μαθητών δευτεροβάθμιας εκπαίδευσης
Authors: Βάσιου Αικατερίνη 
Published: August 2021

Η διατριβή εξέτασε παράγοντες που επηρεάζουν τη σχέση των κινήτρων μαθητών με το συναίσθημα και την επίδοσή τους. Στην έρευνα συμμετείχαν μαθητές και εκπαιδευτικοί Δευτεροβάθμιας Εκπαίδευσης. Συγκεκριμένα, συμμετείχαν 949 μαθητές, που προέρχονταν από 49 τμήματα και 98 εκπαιδευτικοί, που δίδασκαν στα ίδια τμήματα.Όσον αφορά στους μαθητές, διερευνήθηκε η σχέση μεταξύ του προσανατολισμού των στόχων επίτευξης, της αντίληψης της ακαδημαϊκής αυτοαποτελεσματικότητας και της αντικειμενικής ικανότητας αναγνώρισης των συναισθημάτων των άλλων με τα ακαδημαϊκά αποτελέσματα των μαθητών, δηλαδή το θετικό και αρνητικό συναίσθημα, το άγχος εξέτασης και τη σχολική τους επίδοση. Επιπλέον, διερευνήθηκαν οι συσχετίσεις των στόχων επίτευξης των μαθητών με τα ακαδημαϊκά τους αποτελέσματα, σε αλληλεπίδραση με την αντικειμενική ικανότητα των μαθητών αναγνώρισης των συναισθημάτων των άλλων. Παρόμοια, όσον αφορά στους εκπαιδευτικούς, διερευνήθηκε η σχέση μεταξύ των στόχων επίτευξης στη διδασκαλία, της αντίληψης της αυτοαποτελεσματικότητας στην εργασία και των αντιληπτών ικανοτήτων συναισθηματικής νοημοσύνης με το θετικό και αρνητικό τους συναίσθημα στην εργασία τους. Επιπλέον, διερευνήθηκε η σχέση των εξεταζόμενων εννοιών μεταξύ των δύο ομάδων για να ελεγχθεί αν οι μεταβλητές των εκπαιδευτικών επιδρούν στις μεταβλητές των μαθητών σε επίπεδο σχολικής τάξης. Συγκεκριμένα, διερευνήθηκαν οι σχέσεις των κινήτρων στην εργασία και των αντιληπτών ικανοτήτων της συναισθηματικής νοημοσύνης των εκπαιδευτικών με τα κίνητρα και τα ακαδημαϊκά αποτελέσματα των μαθητών. Επιπλέον, διερευνήθηκαν οι συσχετίσεις των κινήτρων των μαθητών με τα ακαδημαϊκά τους αποτελέσματα, σε αλληλεπίδραση με την αντικειμενική ικανότητα των μαθητών αναγνώρισης των συναισθημάτων των άλλων και την αντιληπτή ικανότητα των εκπαιδευτικών χρήσης των συναισθημάτων. Τα αποτελέσματα έδειξαν ότι οι αναφορές των μαθητών για τον προσανατολισμό στην προσέγγιση της επίδοσης συσχετίζονται με το θετικό τους συναίσθημα. Τα αποτελέσματα των αλληλεπιδράσεων σε ατομικό επίπεδο έδειξαν ότι όσο υψηλότερη αντικειμενική ικανότητα αναγνώρισης των συναισθημάτων των άλλων έχουν οι μαθητές, τόσο υψηλότερη θετική συσχέτιση υπάρχει μεταξύ του προσανατολισμού των στόχων στη μάθηση και του θετικού συναισθήματος. Επιπλέον, οι αναφορές των εκπαιδευτικών για τον προσανατολισμό στο έργο συσχετίζονται αρνητικά με το αρνητικό τους συναίσθημα, ενώ οι αντιλήψεις της αυτοαποτελεσματικότητάς τους συσχετίζονται θετικά με το θετικό τους συναίσθημα. Σε επίπεδο σχολικής τάξης, τα αποτελέσματα έδειξαν ότι ο προσανατολισμός των εκπαιδευτικών στην προσέγγιση της επίδοσης συσχετίζεται θετικά με το θετικό συναίσθημα των μαθητών. Επίσης, η ικανότητα των εκπαιδευτικών κατανόησης των συναισθημάτων του εαυτού συσχετίζεται θετικά με την επίδοση των μαθητών και τον προσανατολισμό τους στη μάθηση. Τα αποτελέσματα των αλληλεπιδράσεων σε επίπεδο σχολικής τάξης έδειξαν ότι η θετική σχέση μεταξύ του προσανατολισμού των στόχων στη μάθηση και του θετικού συναισθήματος ήταν ισχυρότερη μεταξύ των μαθητών που είχαν υψηλά επίπεδα αντικειμενικής ικανότητας αναγνώρισης των συναισθημάτων των άλλων και που ανήκαν σε τάξεις όπου οι εκπαιδευτικοί ανέφεραν υψηλά επίπεδα χρήσης των συναισθημάτων.Η διατριβή συμβάλλει στην κατανόηση του ρόλου των συναισθηματικών ικανοτήτων στην κινητοποίηση των μαθητών μέσα στη σχολική τάξη.